
Kokybiško vidaus vandenų kelių transporto kūrimas
NAIADES II

1.
Įžanga
Maždaug 37 000 kilometrų ilgio Europos Sąjungos vidaus vandenų kelių tinklas driekiasi per 20 valstybių narių. Kasmet vandens keliais vežama maždaug 500 mln. t krovinių, visų pirma, tankiai gyvenamomis ir spūsčių kamuojamomis Vokietijos, Nyderlandų, Prancūzijos ir Belgijos vietovėmis. Tomis vietovėmis teka Reino, Šeldės, Maso ir Senos upės; jos yra sujungtos su Dunojumi. Vidaus vandenų kelių transporto sektorius santykinai nedidelis, tačiau jis svariai prisideda prie ES transporto sistemos – perveža 140 mlrd. tonkilometrių. Jam tenka svarbus vaidmuo vežant prekes iš ES judriausių uostų į žemyno gilumą. Jei nebūtų vidaus laivybos įnašo, ES didžiausiuose uostuose niekad nebūtų išplėtoti tokie itin efektyvūs logistikos centrai, kokie jie yra dabar. Vidaus vandenų laivyba padeda tiems uostams mažinti spūstis toliau žemyne ir nesiliauti augus.
Vidaus vandenų laivyba yra efektyvi energijos vartojimo aspektu ir padeda siekti mažo anglies dioksido kiekio technologijų ekonomikos tikslų, išdėstytų ES baltojoje knygoje dėl transporto politikos
. Be to, transportuojant krovinius tranzitu ir aptarnaujant tankiai apgyvendintas vietoves tokia laivyba patogi dėl žemo sukeliamo triukšmo lygio. Tačiau, jei nebus imtasi priemonių toliau mažinti oro teršalų išmetimą, visų pirma, turint omenyje pažangą, kurią nustačius griežtas teršalų išmetimo ribas daro kelių transportas, vidaus vandenų laivyba aplinkos aspektu praras palyginamąjį pranašumą. 
Veiksmų programa NAIADES
, kurią Komisija priėmė 2006 m., siekta sustiprinti vidaus vandenų kelių transporto pranašumus ir pašalinti keletą kliūčių, kurios galėtų trukdyti išnaudoti visą jo potencialą. Daugelis pagal programą NAIADES įvestų priemonių įgyvendinta pasinaudojant finansavimo priemonėmis, tokiomis kaip TEN-T
, Marco Polo
, Leonardo Da Vinci
, Pasirengimo narystei pagalbos priemonė
 ir Mokslinių tyrimų septintoji bendroji programa
. Tolesnes priemones, tokias kaip techninių reikalavimų laivams suderinimas, Komisija rengia toliau, o kitos priemonės, ypač tos, kurios susijusios su derinimo pastangomis
, nepradėtos.
Dabartinės programos NAIADES
 įvertinime teigiama, kad NAIADES padarė didelį poveikį telkiant valstybių narių ir suinteresuotųjų šalių pastangas. Tačiau vidaus vandenų laivybos perspektyvos ekonominiu ir aplinkos aspektu toliau blogėjo ir pažanga sprendžiant pagrindines infrastruktūros problemas buvo ribota. Be to, sektorius dabar išgyvena sunkius laikus ir kenčia ne tik nuo 2008 m. prasidėjusio bendro ES ekonomikos sulėtėjimo, bet ir nuo perteklinio pajėgumo kai kuriuose segmentuose bei rinkos dalyvių susiskaidymo.
Perteklinis pajėgumas skystakrūvių sektoriuje susijęs su dvigubo korpuso reikalavimo įvedimu
. Dėl jo pradėti eksploatuoti papildomi dvigubo korpuso laivai, o senieji vieno korpuso laivai iš rinkos nepašalinti. Perteklinis pajėgumas turėtų sumažėti 2018 m., kai bus nutraukta viengubo korpuso tanklaivių eksploatacija. O didelių sausakrūvių laivų segmente pernelyg didelės investicijos ir dėl jų atsiradęs perteklinis pajėgumas lemia aršią konkurenciją, kuri paveikia kitus rinkos segmentus, ypač mažesnę nedidelio svorio krovinių vežimo rinką.
Maždaug 80 % laivyno valdo veiklos vykdytojai savininkai, kurie laivuose gyvena ir dirba su šeimomis. Jų pasiūla yra išskaidyta, taigi ją sunkiau priderinti prie paklausos, todėl silpnėja jų pozicijos kitų rinkos dalyvių, tokių kaip krovinių ekspeditoriai ar didelės laivybos bendrovės, atžvilgiu. Dėl tokio pozicijų silpnumo ir perteklinio pajėgumo konkurencija kainomis tapo itin arši, todėl mažėja jų pajėgumas uždirbti, o dėl šios priežasties menksta sektoriaus pajėgumas reinvestuoti ir inovuoti. Nors po ženklaus sulėtėjimo 2009 ir 2010 m. veikla sektoriuje 2011 m. atsigavo, 2012 m. kai kurių rinkos dalių rodikliai vėl smunka. Vis daugiau veiklos vykdytojų sudarė susitarimus su savo bankais, kad šie leistų atidėti palūkanų mokėjimą
.
Žvelgiant iš tolesnės perspektyvos matyti, kad sektoriaus užimama rinkos dalis, palyginti su kelių transportu, patyrė ilgą, bet nuolatinį nuosmukį. Reikės laiko, kol esama sunki ekonominė padėtis ims keistis. Tačiau esama ir teigiamų permainų. Pavyzdžiui, jūrų uostų pralaidumas nuo 2009 m. vėl pradėjo nuolat augti ir naujos technologijos, tokios kaip alternatyvaus kuro naudojimas, gali sumažinti veiklos išlaidas ir atverti naujų rinkos galimybių. Sektorius turi geras sąlygas pasinaudoti tomis permainomis.
Atsižvelgdama į sektoriaus galimybes ir iššūkius, Komisija nusprendė papildyti ir atnaujinti programą NAIADES iki 2020 m. ir suderinti ją su Baltąja knyga dėl transporto. Programa NAIADES II siekiama ilgalaikių struktūrinių pokyčių vidaus vandenų kelių transporto sektoriuje, kad jis visapusiškai prisidėtų įgyvendinant strategiją „Europa 2020“, kurios tikslas yra pažangus, tvarus ir integracinis augimas. To siekiant turėtų būti pagerintos sektoriaus veikimo sąlygos: infrastruktūra, aplinkosauginis veiksmingumas, rinkos ir inovacijos, darbo vietos ir įgūdžiai, integracija į logistikos grandinę. Šiame procese turi dalyvauti ES, valstybės narės, regioninės institucijos, upių komisijos
, kitos tarptautinės organizacijos ir pats sektorius.
Sektorius veikia liberalizuotose rinkose, kuriose viešojo įsikišimo galimybės ribotos. Mat didesnis viešasis įsikišimas gali sujaukti būsimus rinkos dalyvių verslo sprendimus ir neigiamai paveikti rinkos jėgų pertvarkomąjį poveikį. Komisija žino apie sunkumus, su kuriais dėl ekonominės krizės pasekmių susiduria dalis vidaus vandenų transporto pramonės. Siekdama pagelbėti dabartinėje sunkioje ekonominėje padėtyje Komisija dalyvauja diskusijose su atitinkamų sektoriaus organizacijų ir valstybių narių atstovais dėl tinkamų priemonių, kurios padėtų pakeisti situaciją. Tos priemonės turi būti adekvačios, veiksmingos ir atitikti galiojančias taisykles. Be to, Komisija imsis trumpalaikių veiksmų, kurie nepažeidžia liberalizuotų rinkų principų. Pavyzdžiui, ji persvarstys laivams taikomus techninius reikalavimus, kad patikrintų, ar priėmus laikinąsias nuostatas buvo išsaugota tinkama saugos rizikos ir atitikties užtikrinimo išlaidų pusiausvyra. Be to, ji skatins kuo anksčiau pradėti kaip alternatyvųjį kurą naudoti suskystintąsias gamtines dujas (LNG), kurios turi didelį potencialą ilgainiui sumažinti išlaidas, ir padės sektoriui sumažinti rinkos dalyvių susiskaidymą.
Komunikatas, kuriuo sukuriama programa NAIADES II, priimamas su dviem priemonėmis, kurios yra pirmas programos įgyvendinimo žingsnis:
· pasiūlymas dėl teisėkūros procedūra priimamos direktyvos, kuria nustatomi vidaus vandenų kelių laivams taikomi techniniai reikalavimai ir panaikinama Europos Parlamento ir Tarybos direktyva 2006/87/EB;
· pasiūlymas dėl teisėkūros procedūra priimamo teisės akto, kuriuo iš dalies keičiamas Tarybos reglamentas (EB) Nr. 718/1999 dėl Bendrijos laivyno pajėgumo politikos skatinti vidaus vandenų transportą.
2.
NAIADES II tikslas
NAIADES II tikslas – sudaryti sąlygas, kad vidaus vandenų transportas taptų kokybiška transporto rūšimi: gerai valdoma, efektyvia, saugia, integruota į įvairiarūšę grandinę, užtikrinančia kokybiškas darbo vietas, kurias užimtų įgudę darbuotojai, ir atitinkančia aukštus aplinkosaugos standartus.
Jei sektorius sieks kokybės, kartu išlikdamas ekonomiškai efektyvus, jis turėtų išsiveržti iš užburto rato, į kurį klampina menkas pajėgumas uždirbti, pernelyg mažos investicijos, inovacijų stoka ir sustabarėjusios rinkos. Jis turi siekti kokybės, kad būtų įgyvendinti ES Baltojoje knygoje dėl transporto nurodyti krovinių transporto perkėlimo į geležinkelių ir vandenų transportą ir vidaus vandenų kelių transporto išmetamų teršalų mažinimo planiniai tikslai.
3.
2014–2020 m. veiksmų programa NAIADES. Kokybė imantis priemonių pagrindinėse įsikišimo srityse
· Kokybiška infrastruktūra
ES vidaus vandenų infrastruktūra nėra pakankamai susieta tarpusavyje ir integruota su kitų rūšių transporto infrastruktūra. Vidaus vandenys daugeliu atveju nėra sujungti su logistikos centrais. Išskleisti visą sektoriaus plėtros potencialą trukdo rimtos problemos: neadekvačių matmenų šliuzai, tiltai ar farvateriai ir trūkstamos atkarpos, tokios kaip jungtis tarp Senos ir Šeldės upių sistemų. Į tai reaguojant, TEN-T gairių pasiūlyme
 vidaus vandenų kelių prioritetai pirmiausia siejami su trūkstamų jungčių sukūrimu, svarbių kliūčių pašalinimu, novatoriškų technologijų diegimu, tarprūšinių jungčių gerinimu ir pažangiosios infrastruktūros plėtra. Ypatingo dėmesio susilauks jūrų ir vidaus vandenų uostai: būtina sąlyga, kad augtų sektoriaus užimama transporto rinkos dalis, yra racionalaus dydžio tinklas su pagrindiniais tinklo uostais ir įrenginiais, kuriuos patogu pasiekti vidaus vandenų keliais. Komisija ragina uostų sektorių stiprinti bendradarbiavimą, koordinuoti investicijas įvairiose koridorių vietose ir skatinti keistis vežimui vidaus vandenimis patogių uostų projektavimo ir veikimo geriausia patirtimi.
Be to, vidaus vandenų keliai yra svarbus šešių iš devynių TEN-T pagrindinio tinklo koridorių
 elementas. Siekiant, kad TEN-T koridorių įgyvendinimą būtų lengviau planuoti ir stebėti atsižvelgiant į vidaus vandenų specifiką, sektoriui būdingi aspektai bus nuosekliai nagrinėjami kaip horizontalieji koridorių klausimai.
Paskelbus Komisijos tarnybų darbinį dokumentą „NAIADES II kūrimas“, sektoriaus atstovai savanoriškai parengė dalinę 2014–2020 m. finansinėje programoje numatytų infrastruktūros projektų srauto apžvalgą. Ji turėtų būti pabaigta, papildyta informacija apie projektų būklę, brandą bei planavimą ir nuolat atnaujinama, kad ja būtų galima pasinaudoti įgyvendinant TEN-T koridorius.
	Konkretūs veiksmai iki 2016 m.
Vidaus vandenų kelių transporto integravimas į daugiarūšio transporto koridorius:
· 2013 m. Inicijuoti koridorių įgyvendinimą vadovaujantis TEN-T koridorių komunikatu, jei abu teisės aktų leidėjai priims TEN-T gaires, įskaitant įvairių rūšių transporto, įskaitant vidaus vandenų keliais, integravimo į TEN-T daugiarūšio transporto koridorius gaires (vadovauja Komisija) 
· 2014–2015 m. Priimti daugiarūšio transporto koridorių darbo planus ir toliau vykdyti koridorių įgyvendinimą (tai turi atlikti pagrindinės suinteresuotosios šalys, įskaitant jūrų ir vidaus vandenų uostų, vidaus vandenų kelių transporto infrastruktūros valdytojus, upių komisijas, laivų operatorių ir darbuotojų atstovus ir transporto naudotojų bendruomenę, globojant Europos koordinatoriams
, glaudžiai bendradarbiaujant su valstybėmis narėmis ir konsultuojantis įsteigsimose koridorių platformose)
2017–2020 m. orientyrai
Visiškas TEN-T koridorių įgyvendinimas, kur reikia, sustiprinant vidaus vandenų laivybos integravimo į TEN-T pagrindinį tinklą priemones ir procesus, susijusius su duomenų teikimu ir analizės pajėgumais.
Veiksmų ir investicijų spartinimas, kad būtų išspręstos pagrindinės vidaus vandenų transporto infrastruktūros problemos (valstybės narės su ES parama).


· Kokybė per inovacijas
Inovacijų lygis sektoriuje, palyginti su kitomis transporto rūšimis, yra žemas. Tai iš dalies lemia įrangos ilgaamžiškumas
, rinkos susiskaidymas, inovacijų kultūros stoka ir silpstanti vidaus vandenų laivybos veiklos vykdytojų finansinė padėtis. 
Inovacijos negali būti „primestos“ iš šalies. NAIADES II kviečia sektorių pačiam imtis mokslinių tyrimų, technologinės plėtros ir inovacijų (MTTPI) iniciatyvų. Visų pirma sektoriui reikia parengti MTTPI planą. Jame turi būti apibrėžti prioritetai, koordinuojamas jų gyvendinimas ir planuojamas diegimas į rinką. Šiame procese turi dalyvauti veiklos vykdytojai, laivų statytojai, įrangos gamintojai, vidaus vandenų ir jūrų uostų institucijos, terminalų operatoriai, krovinių ekspeditoriai ir logistikos integravimo bendrovės. Svarbiu darbotvarkės uždaviniu turi būti aplinkai mažiau žalingas laivyno eksploatavimas. Sertifikavimo technologijos gali palengvinti intensyvesnį diegimą į rinką ir padėti pagal pirmenybę suskirstyti teiktinas rinkos paskatas. Komisija noriai spartintų šį procesą, tačiau vadovauti jam turėtų sektorius, kad būtų suvokta atsakomybė už procesą ir užtikrintas tolesnis įgyvendinimas. Tuo tikslu sektorius kviečiamas stiprinti koordinavimą per europines šakines organizacijas. Sektoriaus parengtas planas turėtų padėti nustatyti Europos, nacionalinių ir privačių mokslinių tyrimų ir inovacijų prioritetus. ES parama turėtų būtų kreipiama į plano prioritetus, kuriais padedama įgyvendinti NAIADES II tikslus. 
	Konkretūs veiksmai iki 2016 m.
2014 m. Parengti vidaus vandenų transporto sektoriaus MTTPI planą (sektorius, įskaitant laivų operatorius, laivų statybos pramonę, įrangos gamintojus ir paslaugų teikėjus, duomenų paslaugų teikėjus, logistikos paslaugų teikėjus, terminalų operatorius, uostų institucijas, krovinių ekspeditorius, vandens kelių institucijas, darbuotojų atstovus)
2014 m. Organizuoti rinkos stebėjimo paslaugas, be kita ko, teikiant duomenis apie eismo ir transporto apimtis, perėjimą prie vidaus vandenų laivybos naudojimo, pasiūlą, paklausą ir darbo rinkas, inovacijų diegimą, vandens vandenų kelių transporto sektoriaus integravimą į daugiarūšio transporto logistikos grandines (Komisija)
2017–2020 m. orientyrai
Reguliariai peržiūrėti mokslinių tyrimų ir inovacijų sektoriuje plano įgyvendinimą, ypatingą dėmesį skiriant inovacijų diegimui ir įtvirtinimui (sektorius).


· Sklandus rinkos veikimas
Vidaus vandenų kelių transportas yra visiškai liberalizuotas. Tačiau kai kurios taisyklės iki šiol nustatomos regioniniu ar valstybių narių lygmeniu, pavyzdžiui, dėl laivų įgulų komplektavimo ar įgulos darbo laiko. Suderinimo šiose srityse spragos gali reikšti vidaus rinkos veikimo kliūtis. 
Dėl problemų, tokių kaip išorės sąnaudų įtraukimo į bendras išlaidas, stebėsenos spragos ir nevienodos veiklos sąlygos, gali būti pateisinamas ar net reikalingas viešųjų institucijų veiksmas. Komisija imsis tokių veiksmų: persvarstys laikinąsias nuostatas dėl techninių reikalavimų laivams, nuolat analizuos rinkos raidą, kad galėtų argumentuotai formuoti politiką. Kita vertus, šalinti rinkos susiskaidymą ir spręsti su tuo susijusias problemas (dėl pasiūlos ir paklausos atitikimo) pirmiausia turi rinkos dalyviai. Vis dėlto Komisija rems tą procesą padėdama toliau vykdyti suderinimo darbus ir sudarydama geresnes sąlygas sektoriaus iniciatyvoms, kuriomis siekiama sumažinti vidaus vandenų kelių pasiūlos suskaidymą ir stiprinti rinkos dalyvių sinergiją. 
Komisijos priemonių, kuriomis transporto sektoriaus išorės sąnaudos įtraukiamos į bendras išlaidas, inventorius
 yra žinių bazė toliau konsultuojantis, kaip panaudoti infrastruktūros mokesčius tam, kad išorės sąnaudos būtų įtrauktos į vidaus vandenų kelių transporto išlaidas.
Komisijos komunikatas dėl uostų
 ir Reglamento, kuriuo nustatoma patekimo į uosto paslaugų rinką ir finansinio uostų skaidrumo sistema, pasiūlymas
 vidaus vandenų uostams netaikomas. Jūrų uostai yra pagrindiniai prekių atvežimo ir išvežimo vartai ir (arba) trumpo nuotolio laivybos jūra centrai, o vidaus vandenų uostų vykdomos funkcijos labiau panašios į daugiarūšio transporto terminalų ir jų sunkumai yra kitokio pobūdžio. Komisija konsultuosis su sektoriumi ir svarstys, ar, norint padėti vidaus vandenų uostams, reikia kokių nors taisyklių. 
Konkretūs veiksmai iki 2016 m.
2014 m. Atsižvelgiant į pažangą, susijusią su kitomis transporto rūšimis, pradėti konsultacijas apie infrastruktūros mokesčių naudojimą siekiant užtikrinti išorės sąnaudų įtraukimą į vidaus vandens kelių transporto išlaidas (Komisija) 
2014 m. Persvarstyti tam tikrus su sąnaudų ir (arba) saugos aspektais susijusius techninius reikalavimus laivams (Komisija)
2016 m. Įvertinti tolesnės vidaus vandenų uostų plėtros kliūtis ir apsvarstyti, ar joms pašalinti reikalinga teisinė sistema (Komisija)
2017–2020 m. orientyrai
Peržiūrėti galimybes panaudoti infrastruktūros mokesčius siekiant užtikrinti išorės sąnaudų įtraukimą į vidaus vandens kelių transporto išlaidas (Komisija)
· Aplinkos kokybė mažinant teršalų išmetimą
Palyginti su kitomis antžeminio transporto rūšimis, vidaus vandenų kelių transportas yra efektyvus energijos vartojimo aspektu, saugus, beveik nekamuojamas spūsčių ir tylus. Tačiau pažanga mažinant oro taršą atsilieka nuo šio kitais aspektais teigiamo poslinkio. Pagrindinės tokio rimto trūkumo priežastys yra mažiau griežtos vidaus vandenų laivybos išmetamų teršalų ribos ir variklių ilgaamžiškumas.
Laivų variklių išmetamų teršalų ribos nustatytos ES teisės aktuose. Ribos naujiems ir eksploatuojamiems varikliams yra nustatytos atitinkamai direktyvose 97/68/EB
 ir 2006/87/EB
. Lydimajame tarnybų darbiniame dokumente palyginus skirtingo lygio užmojus dėl teršalų išmetimo ribų nustatymo aiškėja, kad pagal du skirtingo lygio užmojų modelius sąnaudų ir naudos santykis yra panašus. Pagal didesnio užmojo „novatorišką“ modelį, kuris apima ir eksploatuojamus, ir naujus variklius, reikia daugiau išankstinių investicijų į mažai teršalų išmetančias technologijas, bet per visą investicijų laikotarpį sutaupoma labai daug išlaidų ir sudaromos sąlygos apriboti teršalų išmetimą iki lygio, prilygstančio kelių transporto lygiui. Pagal konservatyvesnį modelį, kuris apima tik naujus variklius, reikia mažiau išankstinių investicijų, tačiau vidaus vandenų laivybai nesudaromos sąlygos susilyginti su kelių transportu (oro teršalų išmetimo aspektu). 
Teršalų išmetimo ribų modelis, kuris bus priimtas, turėtų būti griežtai neutralus technologiniu (variklio technologijos ir kuro pasirinkimo) aspektu. Todėl daroma prielaida, kad viršų turėtų paimti technologija, kuri užtikrintų geriausią sąnaudų ir naudos santykį. Pavyzdžiui, remiantis dabartine technologijų būkle, suskystintąsias gamtines dujas (SGD) naudojantys laivai labai padėtų pasiekti teršalų išmetimo ribas, kurių būtų siekiama pagal didesnio užmojo modelį. Tačiau SGD diegimą sektoriuje šiuo metu stabdo reguliavimo, finansinės, techninės ir infrastruktūros kliūtys. Todėl reikia sparčiai imtis priemonių, kad tos kliūtys būtų pašalintos ir SGD galėtų būti naudojamos ne vėliau kaip iki 2016 m. Tuo tikslu ypač svarbus Europos alternatyvaus kuro strategijos, išdėstytos Komisijos komunikate „Transportui – švari energija“
, įgyvendinimas ir reguliavimo veiksmai, kuriais būtų sudarytos SGD naudojimo ir vežimo sąlygos. Be to, šiame dokumentų rinkinyje taip pat yra pasiūlymas iš dalies pakeisti Tarybos reglamentą (EB) Nr. 718/1999 dėl Bendrijos laivyno pajėgumo politikos skatinti vidaus vandenų transportą
, kad būtų sutelkti jo finansiniai ištekliai, be kita ko – ir aplinkai skirtoms priemonėms.
Apibrėžiant naujas vidaus vandenų kelių transporto priemonių variklių išmetamų teršalų ribas, su eksploatuojamais varikliais ir mažais laivais susiję technologiniai ir ekonominiai apribojimai gali priversti diferencijuoti mažus ir didelius laivus, taip pat eksploatuojamus ir naujus variklius. Komisija taip pat suvokia, kad sektoriui reikia duoti pakankamai laiko prisitaikyti prie didesnio užmojo išmetamų teršalų ribų.
Galutinis sprendimas dėl teisėkūros priemonių pasiūlymo, tokių galimų priemonių griežtumo ir įsigaliojimo datos bus priimtas atsižvelgiant į atitinkamų teisėkūros priemonių pasiūlymų poveikio vertinimo darbus, kurie bus atlikti vėliau. Lydimasis tarnybų darbinis dokumentas, kuriame aptariamos išmetamų teršalų ribos, yra šio proceso dalis.
	Konkretūs veiksmai iki 2016 m.
Reguliavimo sistema
2014 m. Priimti pasiūlymą dėl naujų variklių išmetamų teršalų ribų (Komisija) 
2015–2016 m. Svarstyti tolesnes eksploatuojamų variklių išmetamų teršalų ribas (Komisija)
2014 m. Iš dalies pakeisti taisykles
, kad būtų sudarytos sąlygos vežti SGD (JT Europos ekonomikos komisija, valstybės narės ir Komisija) 
Infrastruktūros parengimas naudoti SGD
2014 m. Įgyvendinti ES alternatyvaus kuro strategiją, be kita ko – patvirtinti techninių vidaus vandenų kelių SGD kuro papildymo ir SGD naudojimo kurui standartus (valstybės narės ir sektorius, ypač uostai, vandens kelių institucijos, kuro papildymo stočių operatoriai, kuro papildymo paslaugų teikėjai, laivų operatoriai, klasifikavimo bendrovės, upių komisijos)
Finansinės paskatos
2014 m. Užtikrinti finansinę paramą iš ES programų
, nacionalinių programų ir sektoriaus rezervinio fondo, kad būtų remiamos investicijos teršalų išmetimui mažinti (NAIADES II dokumentų rinkinio dalis) (Komisija, valstybės narės ir sektorius)


· Įgūdžių turinti darbo jėga ir kokybiškos darbo vietos
Iki šiol pernelyg daug kliūčių trukdo imtis šios veiklos ir pripažinti vidaus vandenų kelių transporto darbuotojų kvalifikacijas. Patirties ir kvalifikacijų įrodymo procedūros yra sunkios ir (arba) lengvai apeinamos. Suskaidyta teisinė bazė, kuri reglamentuoja įgūdžius ir kvalifikacijas sektoriuje, turi būti persvarstyta. Šiuo metu Komisija peržiūri Tarybos direktyvą 96/50/EB dėl nacionalinių laivų kapitonų pažymėjimų, leidžiančių vežti krovinius ir keleivius Bendrijos vidaus vandenų keliais, įgijimo sąlygų suderinimo, siekdama modernizuoti ir supaprastinti darbuotojų profesinių kvalifikacijų reguliavimo bazę.
Pastangos persvarstyti direktyvą dėl laivų kapitonų pagal NAIADES I buvo sutelktos vien į laivų kapitonų pažymėjimų pripažinimą ir negalėjo padaryti reikšmingo ekonominio ir socialinio poveikio. Dabar vykdomas persvarstymas apima plačiau ir aprėpia daugelį visų įgulos narių profesinių kvalifikacijų aspektų. Iš tikrųjų, sukūrus nuoseklią kvalifikacijų valdymo sistemą, kurioje būtų naudojamos modernios priemonės, veikiausiai pagerėtų kokybė ir sumažėtų administracinė našta bei išlaidos. Platesnės profesinių kvalifikacijų pripažinimo sistemos, kuri nustatyta Direktyva 2005/36/EB
, pagrindinė paskirtis yra padėti atverti rinką; tačiau transporto profesijų atveju aktualus ne tik patekimas į rinką, bet ir saugos aspektas. Todėl tinkamiausias konstruktyvus problemos sprendimo būdas yra atskiri sektoriniai teisės aktai, panašūs į Direktyvą 96/50/EB. Viena iš priemonių, kuri gali pagerinti darbo sąlygas ir darbo vietų kokybę, yra socialinis dialogas. 2012 m. vasario 15 d. pasirašius Europos susitarimą dėl tam tikrų darbo laiko organizavimo vidaus vandenų kelių transporte aspektų Europos socialiniai partneriai paprašė Komisijos siekti susitarimo įgyvendinimo Tarybos sprendimu pagal SESV 155 straipsnio 2 dalį. Komisija šiuo metu atlieka susitarimo įvertinimą.
Nauja pagal NAIADES II pateikta sistema siekiama gerokai sumažinti profesinės veiklos ir judumo kliūtis, padidinti kvalifikacijų ir karjeros sektoriuje vertę ir sudaryti vienodas veiklos sąlygas. Joje taip pat numatoma įdiegti elektronines priemones, kuriomis būtų registruojamas ir stebimas laivų ir įgulos laivybos laikas, ir taip išplėsti naujo požiūrio į valdymą (išdėstyto toliau, 5 skyriuje) įgyvendinimą, kad jis apimtų darbo vietas ir įgūdžius.
Pripažindama vidaus vandenų kelių transporto darbuotojų profesinio mokymo organizavimo sunkumus, Komisija ragina valstybes nares naudoti Europos socialinio fondo lėšas vidaus vandenų kelių transporto darbuotojams mokyti, o ypač keistis geriausia patirtimi ir kvalifikacijomis vidaus vandenų kelių transporto ir logistikos srityse ir skatinti novatoriškų technologijų ir verslumo įgūdžių naudojimą.
	Konkretūs veiksmai iki 2016 m.
2013–2014 m. Persvarstyti sektoriaus profesinių kvalifikacijų suderinimo ir modernizavimo sistemą (galbūt numatyti ir iniciatyvą dėl įgulos ir laivo plaukimo ir (arba) patirties fiksavimo) (Komisija)
2014 m. Skatinti verslumo įgūdžius ir novatoriškų technologijų naudojimo sektoriuje įgūdžius (valstybės narės ir sektorius, galbūt su ES finansine parama)
2017–2020 m. orientyrai
Pabaigti kurti profesinių kvalifikacijų sistemą parengiant techninius standartus


· Vidaus vandenų transporto integravimas į daugiarūšio transporto logistikos grandinę
Norint šios rūšies transportą integruoti į daugiarūšio transporto logistikos grandinę reikia integruoti infrastruktūrą, paslaugas ir informacijos srautus.
· Integruoti infrastruktūrą siekiama pirmiau aprašytu infrastruktūrai skirtu pirmosios srities veiksmu.
· Siekiant integruoti paslaugas pirmiausia reikia didesnio sektoriaus iniciatyvumo. Galėtų būti tikslinga nustatyti ir skleisti geriausią patirtį. Kai tinka, viešosios institucijos turėtų laikytis nuošaliai arba planuodamos žemėnaudą suteikti pakankamai žemės palei upes į vidaus vandenų kelių transportą orientuotai logistikos veiklai palaikyti. Darnaus mobilumo mieste planuose ir miesto logistikos strategijose miestai turėtų visapusiškai atsižvelgti į galimą krovinių ir atliekų vežimą vidaus vandenų kelių transportu. 
Informacijos srautų integravimo klausimu Komisija inicijavo Direktyvos 2005/44/EB dėl suderintų upių informacijos paslaugų (UIP) įgyvendinimo įvertinimą. UIP paslaugos dabar daugiausia naudojamos eismui ar infrastruktūrai valdyti arba saugos tikslais. Šiuo metu vykdomi duomenų mainai turėtų būti plečiami ir integruoti į kitų rūšių transporto informacijos srautus atsižvelgiant į e. krovinių koncepciją
. Kaip numatyta direktyvoje, Komisija pateiks Europos Parlamentui ir Tarybai ataskaitą, kurioje bus apžvelgta UIP diegimo plėtros pažanga, nubrėžti tolesnės plėtros orientyrai ir išnagrinėta, kaip dinamiškai palengvinti techninių standartų priderinimą prie techninės pažangos. Procesą stebės jungtinė UIP orientavimo platforma.
	Konkretūs veiksmai iki 2016 m.
2014 m. UIP būsimų orientyrų persvarstymas ir nustatymas (Komisija)
2015 m. Vidaus vandenų kelių transporto paslaugų integravimo geriausios patirties nustatymas, sklaida ir diegimas į daugiarūšio transporto logistikos grandines (sektorius, galbūt su ES finansine parama)
2017–2020 m. orientyrai
UIP, vidaus vandenų kelių transporto rinkos stebėjimo duomenų ir TEN-T koridorių priemonių integravimas siekiant palaikyti integruotą daugiarūšio transporto valdymą


4.
Diferencijuota atsakomybė už įgyvendinimo sritis
Kokybė sektoriuje gali būti pasiekta tik koordinuotais sektoriaus ir viešųjų institucijų veiksmais valstybių narių, Europos ir tarptautiniu lygmenimis. Diferencijuota atsakomybė gali būti nustatyta toliau nurodytose srityse.
· Kokybiška infrastruktūra, kuri yra patikima, gerai susieta, užtikrinanti gerą laivybos būklę: atsakomybė ES ir valstybių narių lygmenimis
Viešosios institucijos jau investuoja nemažus išteklius, kad palaikytų ir plėtotų vidaus vandenų kelių transportą. ES lygmeniu veiksmai orientuoti į TEN-T pagrindinį tinklą ir įgyvendinant TEN-T daugiarūšio transporto koridorių bus sustiprinti.
Komisija kviečia valstybes nares palaikyti didelę ES pridėtinę vertę turinčius projektus, investuoti į juos ir toliau plėtoti bei palaikyti gerą laivybos būklę savo vidaus vandenų kelių transporto tinkluose.
· Kokybiška reguliavimo sistema, kuri užtikrina vienodas veikimo sąlygas: atsakomybė ES ir valstybių narių lygmenimis
Daugiau nei 75 % laivybos vidaus vandenimis Europos Sąjungoje sudaro tarpvalstybinis transportas. Norint visapusiškai pasinaudoti vidaus rinka reikalingos visoje ES suderintos taisyklės. Tačiau per daugelį metų taisykles rengė įvairios tarptautinės institucijos. Nors laivybos sauga liko didelė, dėl sudėtingų struktūrų sunku pritaikyti taisykles prie technologinės pažangos ir taip atsirado kliūčių inovacijoms. Nepaisant pagal NAIADES I padarytos pažangos, tam tikros sritys iki šiol dar nesuderintos, todėl laikytis taisyklių ir užtikrinti jų vykdymą darosi sunku. Tam tikriems operatoriams tai padeda sumažinti sąnaudų bazę, todėl auga konkurencija kainomis ir mažėja bendras sektoriaus pajėgumas uždirbti.
Komisija ketina pagerinti tarptautinį bendradarbiavimą, modernizuoti ir supaprastinti vidaus vandenų kelių reguliavimo sistemą, palengvinti vykdymo užtikrinimą.
· Kokybė per inovacijas. Įtraukiamasis modelis nustatant mokslinių tyrimų ir inovacijų poreikius ir diegiant inovacijas: atsakomybė sektoriaus lygmeniu
Pagal programą NAIADES I, mokslinių tyrimų įstaigos ir institutai nustatė mokslinių tyrimų poreikius; tačiau moksliniai tyrimai pakankamų rinkos inovacijų neužtikrino. NAIADES II kviečia pramonę ir rinkos dalyvius tiesiogiai ir iniciatyviai įsijungti į mokslinių tyrimų, technologinės plėtros ir inovacijų prioritetų nustatymo, planavimo ir sklaidos rinkoje darbus.
· Kokybės rinkoje užtikrinimas skaidrumu ir sąžininga konkurencija: atsakomybė sektoriaus lygmeniu
Privačiojo sektoriaus iniciatyvos gali gerokai pagerinti vidaus vandenų kelių transporto rinkos veikimo sklandumą: siekiant suderinti pasiūlą su paklausa buvo sukurtos elektroninės prekyvietės; jos gali padidinti rinkos skaidrumą. Galima siekti mažųjų rinkos dalyvių sinergijų, pavyzdžiui, bendrais pirkimais, jungtiniais inovacijų veiksmais ar tolesne konsolidacija. Siekiant geriau integruoti vidaus vandenų kelių transportą į daugiarūšio transporto logistikos grandines gali būti sustiprintas bendradarbiavimas su kitų rūšių transporto sektoriais. Be to, visi logistinių grandinių dalyviai galėtų gerokai daugiau dalytis ir keistis informacija – šitaip rinka taptų skaidresne ir labiau integruota.
5.
Valdymo kokybė
Siekiant spręsti teisinių sistemų ir įgaliojimų vidaus vandenų kelių sektoriuje dubliavimosi problemą, pagal NAIADES II bus įgyvendintas naujas valdymo modelis. Tai reiškia, kad bus imtasi institucinių ir teisėkūros priemonių ir atsižvelgta į įsigaliojusią Lisabonos sutartį, kurioje numatytos naujos įgaliojimų delegavimo ir įgyvendinimo taisyklės, taip pat Sąjungos pozicijos koordinavimo, kai tarptautinėse organizacijose priimami teisinį poveikį turintys aktai, taisykles. 
Šiam modeliui pritarta 2013 m. gegužės 22 d. Komisijos tarnybų ir Centrinės laivybos Reinu komisijos sekretoriato pasirašytame administraciniame susitarime, kuriame numatytas konkretesnis bendradarbiavimas, palyginti su bendru administraciniu susitarimu, galiojusiu nuo 2003 m. Pagal naują modelį, skirtingus standartų rinkinius, galiojančius pagal įvairias normines bazes, kurių kiekviena funkcionuoja pagal savas taisykles ir procedūras, palaipsniui pakeis vienodi standartai. Proceso eigoje pirmiausia bus suformuluoti techniniai reikalavimai vidaus vandenų kelių laivams, o antrajame etape – ir tam tikroms kitoms sritims, kaip antai profesinėms kvalifikacijoms. 
Pirma, galiojančios sistemos turi būti pritaikytos, kad būtų galima į teisinę bazę įtraukti tuos pačius vienodus standartus. Tai yra Direktyvos, kuria nustatomi techniniai reikalavimai vidaus vandenų kelių laivams ir panaikinama Direktyva 2006/87/EB, pasiūlymo dalykas. 
Kaip antras žingsnis, Komisijos tarnybų ir Centrinės laivybos Reinu komisijos (CRK) sekretoriato administraciniame susitarime numatoma, vadovaujant CRK, parengti vidaus vandenų laivybos srities techninius standartus. Tam skirtas komitetas, kurį sudarytų ES ir CRK valstybės narės , į darbą įtrauktų Komisiją ir būtų atviras Jungtinių Tautų Europos ekonomikos komisijai (UNECE), upių komisijoms ir pagrindinėms suinteresuotosioms šalims, įskaitant Europos socialinius partnerius. To komiteto tikslas – tapti Europos etaloniniu technikos komitetu, rengiančiu standartus tam tikrose vidaus vandenų kelių transporto srityse. Turėdamas tokį statusą jis pakeistų įvairias egzistuojančias grupes, kurios šiuo metu sprendžia tų sričių klausimus, ir taip būtų išvengta darbo dubliavimo ir nenuoseklumo.
ES ir Reino teisinių bazių standartai galėtų būti visiškai suvienodinti tada, kai, laikydamasi 2013 m. gegužės 22 d. administracinio susitarimo, CRK pritaikytų Reglamentą dėl Reino upe plaukiojančių laivų tikrinimo, kad tame reglamente galėtų būti nuorodos ir į to komiteto standartus. Kitos upių komisijos ir Jungtinių Tautų Europos ekonomikos komisija kviečiamos priimti šį modelį, kad tam tikrose vidaus vandenų kelių transporto srityse būtų suformuotos visapusiškai darnios standartų sistemos. 
	Konkretūs veiksmai iki 2016 m.
2013 m. Naujas pasiūlymas dėl teisėkūros procedūra priimamos direktyvos, kuria pakeičiama Direktyva 2006/87/EB ir sudaromos sąlygos priimti vienodus standartus (NAIADES II dokumentų rinkinio dalis)


6.
Finansavimas
Norint įgyvendinti NAIADES II reikia finansavimo, kuriuo būtų palaikomi politikos veiksmai (koordinavimo, valdymo ir parengiamieji veiksmai), moksliniai tyrimai ir inovacijos, infrastruktūra ir aplinkai mažiau žalingas laivyno eksploatavimas.
ES lygmeniu finansavimas investicijoms į infrastruktūrą bus teikiamas pagal Europos infrastruktūros tinklų priemonę (EITP), moksliniams tyrimams, plėtrai ir inovacijoms –pagal „Horizontą 2020“, o NAIADES II politikos rėmimo veiksmams ir inovacijų, įskaitant aplinkai mažiau žalingo laivyno eksploatavimo srityje, diegimui – pagal EITP ir „Horizonto 2020“ programas. Valstybės narės turėtų įtraukti vidaus vandenų kelius į savo integruotas teritorinio investavimo strategijas bei projektus ir planuoti paramą iš Europos regioninio plėtros fondo, Europos socialinio fondo ir Sanglaudos fondų. Kai tinka, reikėtų skatinti novatoriškų finansinių priemonių naudojimą, ypač remiant perėjimą prie SGD naudojimo.
Tarnybų darbinis dokumentas dėl NAIADES finansavimo bus parengtas, kai bus priimtos EITP ir „Horizonto 2020“ programos ir kai bus atlikta daugiau tų priemonių programavimo darbų.
7.
Išvada
Programa NAIADES II padidina užmojus vidaus vandenų kelių transporto sektoriuje, koncentruodama dėmesį į sritis, kurių pridėtinė vertė stiprinant vidaus vandenų laivybos įnašą į ES transporto politiką yra didžiausia. Bendras proceso valdymas galėtų pagerėti aiškiai diferencijavus atsakomybę ES ir tarptautiniu lygmenimis, valstybių narių ir regionų lygmenimis ir sektoriui tenkančią atsakomybę. 2017 m. Komisija pateiks ataskaitą apie padarytą pažangą ir nustatys konkrečius tolesnio NAIADES II įgyvendinimo iki 2020 m. veiksmus. Jau vykdomi NAIADES II parengiamieji darbai ir pritaikomos ES finansinės priemonės, kuriomis bus remiama NAIADES II. Kokybiško vidaus vandenų kelių transporto kūrimo Europoje darbas prasidėjo.
�	COM/2011/0144 final.


�	Komisijos komunikatas dėl vidaus vandens kelių transporto skatinimo įgyvendinant NAIADES – Europos integruotą veiksmų programą, skirtą vidaus vandens kelių transportui, KOM(2006) 6 galutinis.

�	Sprendimas Nr. 1720/2006/EB.

�	Komisijos tarnybų darbinis dokumentas „NAIADES II kūrimas. Vidaus vandenų transporto skatinimas, palankumo aplinkai didinimas ir integravimas į bendrą ES transporto erdvę“, SWD(2012) 168 final.


�	Europos Parlamento ir Tarybos direktyva 2008/68/EB dėl pavojingų krovinių vežimo vidaus keliais, kurioje daroma nuoroda į Europos sutartį dėl tarptautinio pavojingų krovinių vežimo vidaus vandens keliais (ADN).


�	http://ec.europa.eu/transport/modes/inland/studies/doc/2013-06-03-contribution-to-impact-assessment-of-measures-for-reducing-emissions-of-inland-navigation.pdf


�	Centrinė laivybos Reinu komisija, Dunojaus komisija, Tarptautinė Savos upės baseino komisija ir Mozelio komisija.


�	COM/2011/0650 final.


�	Šiaurės–Baltijos jūrų, Viduržemio jūros, Rytų–rytinės Viduržemio jūros regiono dalies, Reino–Alpių regiono, Šiaurės–Viduržemio jūrų ir Reino–Dunojaus koridoriai.


�	Juos skiria Komisija pagal TEN-T reglamentą. 

